**Ministru kabineta noteikumu projekta “Saraksts ar specialitātēm (profesijām), kurās prognozēts būtisks darbaspēka trūkums un kurās darbā Latvijas Republikā var tikt uzaicināti ārzemnieki piemērojot atvieglotus nosacījumus” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1) Ministru prezidenta 2017.gada 28.februāra uzdevums Nr. 12/2017-JUR-20, ar kuru Ministru prezidenta biedram, ekonomikas ministram A.Ašeradenam uzdots sagatavot un iesniegt Ministru kabinetā Imigrācijas likuma (2017.gada 2.februāra likuma “*Grozījumi Imigrācijas likumā*” redakcijā) 9.panta septītajā daļā minētā tiesību akta projektu, attiecīgi nodrošinot pārejas noteikumu 38.punktā Ministru kabinetam dotā uzdevuma izpildi;  2) 2017.gada 2.februāra likums “*Grozījumi Imigrācijas likumā*” (turpmāk – Grozījumi Imigrācijas likumā), kurš papildina Imigrācijas likuma 9.pantu ar septīto daļu, tās pirmās daļas 1.punktā nosakot, ka ārzemniekiem, kas pieprasa Eiropas Savienības zilo karti, ja viņi tiks nodarbināti profesijā, kas iekļauta Ministru kabineta apstiprinātajā profesiju sarakstā ar profesijām, kurās prognozējams būtisks darbaspēka trūkums, piemēro darba samaksas koeficientu 1,2, bet pirmās daļas 2.punktā nosakot, ka pārējos gadījumos, ja saskaņā ar normatīvajiem aktiem par ārzemnieku nodarbināšanas kārtību pirms ārzemnieka uzaicināšanas nepieciešams Nodarbinātības valsts aģentūrā reģistrēt brīvu darba vietu, šai darba vietai jābūt brīvai ne mazāk kā 10 darbdienas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši grozījumiem Imigrācijas likuma 9.panta septītajā daļā, mainās līdzšinējā kārtība Eiropas Savienības zilās kartes un tiesību uz nodarbinātību piešķiršanā ārzemniekiem. Tiek noteikts, ka Eiropas Savienības zilās kartes pieprasītājiem, kas tiks nodarbināti profesijā, kas iekļauta Ministru kabineta apstiprinātajā profesiju sarakstā ar profesijām, kurās tiek prognozēts būtisks darbaspēka trūkums, darba samaksu nosaka atbilstoši Latvijas Republikā strādājošo mēneša vidējai bruto samaksai iepriekšējā gadā, piemērojot koeficientu 1,2. Vienlaikus tiek noteikts, ka gadījumos, ja ārzemnieks tiks nodarbināts profesijā, kas iekļauta Ministru kabineta apstiprinātajā profesiju sarakstā ar profesijām, kurās tiek prognozēts būtisks darbaspēka trūkums, Nodarbinātības valsts aģentūrā (turpmāk – NVA) pieteiktajai brīvajai darba vietai ir jābūt brīvai ne mazāk par 10 darba dienām.  Šādā veidā tiek atvieglotas prasības nodarbinātības tiesību iegūšanai profesijās, kurās prognozēts būtisks darbaspēka trūkums.  Atbilstoši pašlaik spēkā esošajiem tiesību normatīvajiem aktiem, ārzemniekiem, kuri vēlas uzturēties Latvijas Republikā (tajā skaitā tiem, kuri vēlas iegūt tiesības uz nodarbinātību), nepieciešamo finanšu līdzekļu apmēru un šo līdzekļu esības konstatēšanas kārtību nosaka Ministru kabineta 2010.gada 21.jūnija noteikumi Nr.550 „*Noteikumi par ārzemniekam nepieciešamo finanšu līdzekļu apmēru un finanšu līdzekļu esības konstatēšanas kārtību*” (turpmāk – noteikumi Nr.550). Šo noteikumu 11.7.apakšpunkts nosaka, ka nepieciešamajam finanšu līdzekļu apmēram mēnesī, ja uzturēšanās atļauju pieprasa ārzemnieks, kurš vēlas saņemt Eiropas Savienības zilo karti, jāatbilst darba samaksai Latvijas Republikā atbilstoši strādājošo mēneša vidējai bruto darba samaksai iepriekšējā gadā, piemērojot koeficientu 1,5 (saskaņā ar Centrālās statistikas pārvaldes pēdējo publicēto informāciju).  Tāpat, saskaņā ar spēkā esošiem normatīvajiem aktiem, darba devējam, gadījumos, ja tas Latvijas Republikā vēlas nodarbināt ārzemnieku, Pilsonības un migrācijas lietu pārvaldē (turpmāk – PMLP) ir jānoformē ielūgums ārzemniekam vīzas pieprasīšanai vai izsaukums uzturēšanās atļaujas pieprasīšanai (minētais nosacījums neattiecas uz gadījumiem, ja tiek pieprasīta Eiropas Savienības zilā karte). Pirms ielūguma vai izsaukuma noformēšanas darba devējam ir jāpiesaka brīva darba vieta NVA, kurai pēc pieteikšanas ir jābūt brīvai ne mazāk par mēnesi līdz dienai, kad darba devējs vēršas PMLP.  Regulējuma atvieglošana ir nepieciešama, lai īstermiņā mazinātu darbaspēka trūkumu, kas būtiski ierobežo Latvijas ekonomikas izaugsmi, īpaši tādās nozarēs kā apstrādes rūpniecība un informācijas un komunikāciju tehnoloģijas. Saskaņā ar Ekonomikas ministrijas (turpmāk – EM) prognozēm, iedzīvotāju skaits darbaspējas vecumā nākamajos gados turpinās sarukt, bet bezdarba līmenis līdz 2020.gadam pietuvosies 6%, kas var radīt līdzīgus darba tirgus pārkaršanas riskus kādi pastāvēja pirmskrīzes periodā.  Darbaspēka piedāvājuma sarukumu Latvijā (prasmju zuduma, novecošanās, zemās dzimstības un emigrācijas dēļ) apvienojumā ar administratīvi teritoriālās vienības sadrumstalotību un finansiālajām grūtībām Ārvalstu investoru padome Latvijā uzskata par galvenajiem draudiem valsts spējai piesaistīt investīcijas un radīt ilgtspējīgas un labi apmaksātas darbavietas[[1]](#footnote-1). Padomes ziņojumā[[2]](#footnote-2) norādīts, ka lielākā daļa Ārvalstu investoru padomes Latvijā biedru tuvāko 3-5 gadu laikā prognozē nepieciešamā darbaspēka nepietiekamību, līdz ar to Ārvalstu investoru padome Latvijā aicina izstrādāt pārdomātu imigrācijas politiku, lai piesaistītu investīcijas, kas paredz lielu nodarbināto skaitu. Pārdomāta imigrācijas politika ietver arī juridisko un administratīvo ierobežojumu atvieglošanu, tādējādi ļaujot piesaistīt kvalificētu darbaspēku no valstīm ārpus Eiropas Savienības un Eiropas Ekonomikas zonas.  Arī konsultāciju kompānijas “Ernst and Young” 2015.gada pētījumā par Eiropas Savienības valstu pievilcīgumu ārvalstu investoriem norādīts, ka ierobežotais darbaspēka piedāvājums Baltijas valstīm rada nevienlīdzīgas konkurences apstākļus ar citām Eiropas Savienības dalībvalstīm lielu investīciju projektu piesaistīšanā.[[3]](#footnote-3)  Nepilnīgais darbaspēka piedāvājums apgrūtina iespēju sasniegt Latvijas tautsaimniecības vidēja termiņa attīstības mērķis - sabalansētu ekonomikas izaugsmi vismaz 5% gadā, kas nodrošinātu ekonomikas konverģenci Eiropas Savienības vidējam līmenim vismaz par 2-3 procentpunktiem ik gadu. Lai palielinātu darba tirgus efektivitāti, EM plāno pasākumus vietējā darbaspēka piedāvājuma uzlabošanai, tomēr šādu pasākumu ietekme ir lēna un jūtams efekts būs redzams tikai ilgtermiņā. Tāpēc īstermiņā tiek apsvērti pasākumus, kas ļauj efektīvāk izmantot arī pieejamos ārvalstu darba resursus. Līdz ar to EM uzskata, ka nepieciešams nodrošināt tādus imigrācijas politikas mehānismus, kas kompensētu darbaspēka nepietiekamību Latvijas ekonomikas attīstībai nozīmīgās nozarēs, vienlaikus saglabājot nepieciešamos darba tirgus aizsargmehānismus.  Ministru kabineta noteikumu projekts “*Saraksts ar specialitātēm (profesijām), kurās prognozēts būtisks darbaspēka trūkums un kurās darbā Latvijas Republikā var tikt uzaicināti ārzemnieki, piemērojot atvieglotus nosacījumus*”(turpmāk – Noteikumu projekts)nosaka tās profesijas, kurām tiks atvieglotas prasības nodarbinātības tiesību iegūšanai, tādejādi paātrinot darba atļauju ārzemniekiem noformēšanas procesu, kā arī palielinot augsti kvalificēta darbaspēka pieejamību darba devējiem Latvijā.  Noteikumu projektā minētais profesiju saraksts (turpmāk – profesiju saraksts) sagatavots atbilstoši 2010.gada 18.maija Ministru kabineta noteikumos Nr.461 “*Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību*” minētajam Profesiju klasifikatoram. Profesijas profesiju sarakstā norādītas atsevišķu profesiju grupu līmenī (apvienotas atsevišķu darbības jomu atbilstošās profesijas). Profesiju sarakstā iekļautais zemākais profesiju agregācijas līmenis atbilst Starptautiskās standartizēto profesiju klasifikācijas (ISCO-08) zemākajam līmenim. Ņemot vērā to, imigrācijas atvieglojumi piemērojami visām profesijām, ko aptver sarakstā iekļautās atsevišķās profesiju grupas (turpmāk – profesijas).  Profesijas, kurām būtu piemērojami Imigrācijas likumā 9.panta septītajā daļā minētie atvieglojumi, tika noteiktas, izmantojot EM rīcībā esošos datus par prognozēto darba spēka trūkumu, identificējot tās profesijas, kurās darba devēji saskaras ar darbaspēka iztrūkumu un saredz nepieciešamību piesaistīt viesstrādniekus.  Lai no minētām profesijām noteiktu profesijas, kuras tālāk būtu iekļaujamas profesiju sarakstā, tika veikta divu līmeņu profesiju atlase:  1) tika identificētas un atlasītas profesijas, kurās darbaspēka nepietiekamība var negatīvi ietekmēt Latvijas ekonomikas izaugsmi tuvākajā nākotnē. Par pamatu analīzei izmantotas EM vidēja un ilgtermiņa darba tirgus prognozes[[4]](#footnote-4). Kā galvenās pazīmes profesiju atlasei šajā posmā iekļautas: (a) profesijā vidējā termiņā sagaidāms darbaspēka iztrūkums; (b) attiecīgā profesija ir būtiska nozaru ar augstu pievienoto vērtību (vai ar tām saistīto nozaru) attīstībā;  2) no sākotnējā saraksta tika atlasītas tās profesijas, kur problēmas aizpildīt vakanci ir tiešā veidā saistītas ar darbaspēka trūkumu, nevis zemu atalgojuma līmeni profesijā. Analīzē izmantoti NVA un Valsts ieņēmumu dienesta dati par vakancēm, darba meklētājiem un vidējo atalgojumu profesijās. Kā viena no pamatpazīmēm profesiju atlasē iekļauta prasība, lai vidējā atalgojuma likme profesijā nebūtu zemāka kā vidējais līmenis attiecīgā profesiju pamatgrupā.  Lai apzinātu nozares uzņēmumu viedokli, EM 2017.gada 15.martā izsūtīja vēstuli Nr.324-1-1953 nozares pārstāvošajām asociācijām un aicināja to biedrus (komersantus) piedalīties aptaujā ar mērķi identificēt profesijas, kurās pašlaik ir vērojams izteikts darbaspēka trūkums vai arī tuvāko divu gadu laikā tāds varētu izveidoties. Anketu tiešsaistē aizpildīja 97 darba devēji no 35 tautsaimniecības nozarēm, norādot uz darbaspēka iztrūkumu kopumā 140 profesijās.  Ņemot vērā EM veikto analīzi un komersantu aptaujas rezultātus, tika atlasītas 29 profesijas, kas ir iekļautas *sarakstā ar specialitātēm (profesijām), kurās prognozēts būtisks darbaspēka trūkums un kurās darbā Latvijas Republikā var tikt uzaicināti ārzemnieki piemērojot atvieglotus nosacījumus*. Šis profesiju saraksts turpmāk tiks aktualizēts pēc nepieciešamības, ņemot vērā situāciju darba tirgū un EM aktualizētās regulārās darba tirgus prognozes. |
| 3. | Projekta izstrādē iesaistītās institūcijas | Pilsonības un migrācijas lietu pārvalde,  Nodarbinātības valsts aģentūra |
| 4. | Cita informācija | EM izstrādātais Ministru kabineta noteikumu projekts *“Saraksts ar specialitātēm (profesijām), kurās prognozēts būtisks darbaspēka trūkums un kurās darbā Latvijas Republikā var tikt uzaicināti ārzemnieki piemērojot atvieglotus nosacījumus”* ir saistīts ar diviem normatīvo projektiem, kurus izstrādā Iekšlietu ministrija:   1. Iekšlietu ministrija, atbilstoši Grozījumos Imigrācijas likumam noteiktajam, sagatavojusi un 2017.gada 12.aprīlī nosūtījusi saskaņošanai precizēto Ministru kabineta noteikumu projektu “*Ārzemniekam nepieciešamo finanšu līdzekļu apmērs un finanšu līdzekļu esības konstatēšanas kārtība*" (VSS-831), kurā noteikts, ka Eiropas Savienības zilās kartes pieprasītājiem, kas tiks nodarbināti profesijā, kas iekļauta Ministru kabineta apstiprinātajā profesiju sarakstā, kurās tiek prognozēts būtisks darbaspēka trūkums, darba samaksu nosaka atbilstoši Latvijas Republikā strādājošo mēneša vidējai bruto samaksai iepriekšējā gadā, piemērojot koeficientu 1,2. 2. Iekšlietu ministrija, atbilstoši Grozījumos Imigrācijas likumam noteiktajam, sagatavojusi Ministru kabineta noteikumu projektu “*Grozījumi Ministru kabineta 2014.gada 28.janvāra noteikumos Nr.55 “Noteikumi par ārzemnieku nodarbināšanu”*” (VSS-295), kas paredz, ka tad, ja ārzemnieku plānots nodarbināt specialitātē (profesijā), ko Ministru kabinets iekļaus specialitāšu (profesiju) sarakstā, kurās prognozē būtisku darbaspēka trūkumu, pēc darba vietas pieteikšanas filiālē, tai jābūt brīvai ne mazāk kā 10 darbdienas. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ārzemnieki, kas pieprasa tiesības uz nodarbinātību Latvijā, un viņu uzaicinātāji (darba devēji). Saskaņā ar PMLP sniegto informāciju, 2016.gadā kopā piešķirtas 6 007 tiesības uz nodarbinātību kā arī izsniegtas 107 pirmreizējās Eiropas Savienības zilās kartes. 2016.gadā PMLP ir izsniedzis 750 darba atļaujas ārzemniekiem, kuri plānoja strādāt Latvijas Republikas teritorijā kādā no profesiju sarakstā minētajām specialitātēm (profesijām).  Saskaņā ar PMLP sniegtajiem datiem, 2017.gada 31.martā Latvijas Republikā spēkā bija 4 257 darba atļaujas ārvalstniekiem. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums labvēlīgi ietekmēs tautsaimniecību, mazinot laiku, kas nepieciešams darba devējiem, lai piesaistītu augsti kvalificētus un Latvijā trūkstošus speciālistus no ārvalstīm. |
| 3. | Administratīvo izmaksu monetārs novērtējums | Noteikumu projekta apstiprināšanas gadījumā netiek prognozēts administratīvo izmaksu pieaugums vai samazinājums. |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ministru kabineta noteikumu projekts “Ārzemniekam nepieciešamo finanšu līdzekļu apmērs un finanšu līdzekļu esības konstatēšanas kārtība" (VSS-831), kurā noteikts, ka Eiropas Savienības zilās kartes pieprasītājiem, kas tiks nodarbināti profesijā, kas iekļauta Ministru kabineta apstiprinātajā profesiju sarakstā, kurās tiek prognozēts būtisks darbaspēka trūkums, darba samaksu nosaka atbilstoši Latvijas Republikā strādājošo mēneša vidējai bruto samaksai iepriekšējā gadā, piemērojot koeficientu 1,2;  Ministru kabineta noteikumu projekts “Grozījumi Ministru kabineta 2014.gada 28.janvāra noteikumos Nr.55 “Noteikumi par ārzemnieku nodarbināšanu”” (VSS-295), kurā tiek noteikts, ka tad, ja ārzemnieku plānots nodarbināt specialitātē (profesijā), ko Ministru kabinets iekļaus specialitāšu (profesiju) sarakstā, kurās prognozē būtisku darbaspēka trūkumu, pēc brīvas darba vietas pieteikšanas NVA filiālē, tai jābūt brīvai ne mazāk kā 10 darbdienas. |
| 2. | Atbildīgā institūcija | Iekšlietu ministrija |
| 3. | Cita informācija | Nav |

|  |  |  |  |
| --- | --- | --- | --- |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc noteikumu apstiprināšanas Ekonomikas ministrijas nodrošinās informēšanas pasākumus. | |
| 2. | Sabiedrības līdzdalība projekta izstrādē | Ekonomikas ministrija 2017.gada 15.martā nozares pārstāvošajām asociācijām izsūtīja vēstuli Nr.324-1-1953 ar aicinājumu to biedriem (komersantiem) piedalīties aptaujā ar mērķi identificēt profesijas, kurās pašlaik ir vērojams izteikts darbaspēka trūkums vai arī tuvāko divu gadu laikā tāds varētu izveidoties.  Sabiedrības līdzdalība projekta izstrādē nodrošināta, trīs nedēļas (2017.gada 28.aprīlī) pirms likumprojekta izsludināšanas Valsts sekretāru sanāksmē to publicējot Ekonomikas ministrijas mājaslapā, kā arī tiks nodrošināta turpmākā likumprojekta saskaņošanas gaitā pēc tā izsludināšanas Valsts sekretāru sanāksmē. | |
| 3. | Sabiedrības līdzdalības rezultāti | Ekonomikas ministrijas izstrādāto un darba devējiem domāto aptaujas anketu tiešsaistē aizpildīja 97 darba devēji no 35 tautsaimniecības nozarēm, norādot uz darbaspēka iztrūkumu kopumā 140 profesijās. Citi sabiedrības pārstāvju komentāri sabiedrības līdzdalības procesa laikā nav saņemti. | |
| 4. | Cita informācija | Nav | |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | | Iekšlietu ministrija, Pilsonības un migrācijas lietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | | Nav |

Anotācijas III, V sadaļa – projekts šīs jomas neskar.

Ministru prezidenta biedrs,

ekonomikas ministrs Arvils Ašeradens

Vīza:

valsts sekretārs Juris Stinka

15.05.2017.

Bukšs, 67219272

Aldis.Bukss@em.gov.lv

1. Ārvalstu Investoru padome Latvijā (2015) *„Viedokļa ziņojums par ilgtspējīgu ekonomikas attīstību”*,   
   arī tikšanās ar Latvijas valdību 2015.gada 19.augustā un 25.septembrī [↑](#footnote-ref-1)
2. Ārvalstu Investoru padome Latvijā (2015) *„Viedokļa ziņojums par darbaspēka pieejamību un kvalitāti”* [↑](#footnote-ref-2)
3. http://www.ey.com/Publication/vwLUAssets/EY-european-attractiveness-survey-2015/$FILE/EY-european-attractiveness-survey-2015.pdf [↑](#footnote-ref-3)
4. Ekonomikas Ministrija (2016) *“Informatīvais ziņojums par darba tirgus vidēja un ilgtermiņa prognozēm”* [↑](#footnote-ref-4)